  Анжелика Тихонова корреспондент Эстониысь Ӵыжы-выжы калыкъёслэн программазылэн кенешез урал кыл семьяе пырись калыкъёс пӧлын тодосъя коньдонкузьым басьтон понна вожвылъяськон ялӥз. Со сярысь «Фенно-угрия» огазеяськонлэн нимлыко сайтаз ивортӥзы. Премиез кык ӧръя сётозы: - урал калыкъёслэн йӧскалык тодосъёссыя (литература, кыл, история, археология, этнология, фольклор) пӧртэм кылын гожтэм тодос ужъёс; - котькыӵе удысъя ӵыжы-выжы кылъёсын гожтэм тодос ужъёс. Коньдонкузьымез берло ньыль ар ӵоже (2017-2021 аръёсы) поттэм монография, бичет яке огъя ужъёс пыриськыны быгато. Котькуд ӧръя премилэн быдӟалаез 1 сюрс 250 евро луоз. Куриськонъёсты  пыр эстон, ӟуч яке англи кылын 2021-тӥ арын 23-тӥ гудырикошконозь келяно. Премия басьтӥсьёсты Ӵыжы-выжы калыкъёслэн нуналазы (коньывуонлэн куинетӥ кӧснуналаз, туэ со 16-тӥ коньывуон луэ) шараялозы. Куронъёсын рос-просгес  тодматскыны луэ. Нош юанъёсын Ӵыжы-выжы калыкъёслэн программазылэн координаторезлы Марика Альверлы marika.alver@eki.ee электрон почтая вазиськыны яра. Ватсалом, та премиез 2012-тӥ арысен люкыло. Пӧртэм аръёсы соин Татьяна Душенковалэсь, Николай Анисимовлэсь, Наталья Кондратьевалэсь но Иван Таракановлэсь ужъёссэс пусйылӥзы. Тодэ вайытом, Удмуртиысь Владислав Степанов ӵыжы-выжы калыкъёслэн программазылэн «Древо мира» премиезлэн лауреатэз луиз. Тегъёс: Удмуртия Эстония вожвылъяськон удмуртъёс премия финн-угоркалыкъёс Тодос  